Coronapandemien har ramt mange erhvervsdrivende på økonomien, men pandemien fik ikke sat sit aftryk på boligsalget i det forgangne år. Her kunne der nemlig spores den største stigningerne i salgspriserne i fem år. Det viser en ny opgørelse fra Boligsiden . Villaer og rækkehuse blev sidste år solgt 6,5 procent dyrere end i 2019, mens salgspriserne på ejerlejligheder i gennemsnit steg med 9,1 procent. Sommerhusejere har scoret den største prisstigning med en stigning i salgspriserne på hele 11,1 procent i forhold til 2019. - Salget af sommerhuse har trukket talrige overskrifter i 2020. Selv i december, hvor denne del af markedet normalt ligger i dvale, er salget øget med over 50 procent i forhold til samme måned i 2019. Den massive efterspørgsel, som der har været på sommerhuse i 2020, afspejler sig selvfølgelig i priserne. Det bliver spændende at se, om danskernes appetit på sommerhuse fortsætter ind i 2021, siger Birgit Daetz, der er kommunikationsdirektør hos Boligsiden. Nordjylland oplevede fald Det er særligt i Region Hovedstaden, at de stigende boligpriser for villaer og rækkehuse er slået igennem, men fire ud af fem regioner har oplevet en stigning. Kun Region Nordjylland skiller sig ud. Her oplevede man i 2020 et gennemsnitligt fald i salgspriserne på 1,7 procent. - Priserne på villaer og rækkehuse er nu steget otte år i træk, men stigninger, som vi har set i 2020, er langtfra business as usual. Vi har i 2020 set ekstra høj handelsaktivitet i et år, som på mange andre områder ellers har været præget af krise. Den høje aktivitet har påvirket priserne og sikret den største stigning i fem år, Birgit Daetz. I Region Nordjylland er ejerlejligheder også solgt 0,4 procent billigere i 2020 end i 2019, mens salgsprisen på sommerhuse oplevede en stigning. Sommerhuse blev sidste år solgt for 6,2 procent mere end året før.
På landsplan steg salgspriserne for både huse, lejligheder og sommerhuse markant i 2020, men prisstigningen slog ikke igennem i Nordjylland.